Լեռնալանջին եգիպտացորենի արտն էր: Բույսերը կարճ էին մնացել, դիրեկտորի կարծիքով՝ անձրևներ չլինելու, իմ ու Բաղդասարի կարծիքով՝ հողի անզորության պատճառներով: Այդ հողակտորը, որ ուներ բավականին թեքություն՝ եգիպտացորեն մշակելու առաջին տարուց վարել են ուղղահայաց, և անընդմեջ եգիպտացորեն ցանել: Առաջին տարին հեկտարից ստացել են 300 ցենտներ բերք, սակայն տարեցտարի այդ թիվը փոքրացել է: Անձրևաջուրը և ձյունաջրերը քշել-տարել են հողը, բացվել է ապարը: Դաշտի միջին մասերում վարելաշերտի հզորությունը քսան սանտիմետր էր: Բաղդասար բիձեն հողակտորի ծայրին ցույց տվեց ճաքճքված մի քարաժայռ.